钦定古今图书集成/理学汇编/文学典/第117卷 > 龚逢祥
## 钦定古今图书集成/理学汇编/文学典/第117卷 > 龚逢祥

按《蒲圻县志》：“逢祥，字安冶，一字孝绪，山东副使良傅
之曾孙。幼颖异，读书一览辄记，通子史百家言，为文
一宗先正。陕西韩城令胡昱，公外王父也。家多藏书，
公弱冠尝从舅氏景猷借《黄帝素问》，期三日即还，舅
氏笑之。后如期诣送，问之无不洞了，遂见称异。比长，
名噪一时。中万历乙卯乡试，极为房师李公显称赏乃益沉潜，读书如诸生时。为文直逼《史》《汉》，诗拟《盛唐》，
书仿右军。性好结客，交名士，掷千金若弃不问。家人
生产，与竟陵锺伯敬、谭友夏相倡和。再试春官不第，
俛就平凉府司理，纵情诗酒，以官为寄。一时碑铭序
记，多出其手。居官廉明，自矢平反无冤，惟以“不能唯
阿”，乃为含沙者所中，遂拂衣归。归装仅图书数箧，有
《法喜草》《峚山堂集》《芙蓉图》诸刻行世。